
Mga Paraan sa Pagpapakatatag 

Tunay na ang papuri ay ukol kay Allah. Nagpupuri 
tayo sa Kanya, nagpapatulong tayo sa Kanya at humi- 
hingi tayo ng kapatawaran sa Kanya. Nagpapakupkop 
tayo kay Allah laban sa mga kasamaan na nasa mga 
sarili natin at sa mga masasama sa mga gawa natin. Ang 
sinumang patnubayan ni Allah ay walang makapagli- 
ligaw at ang sinumang iligaw Niya ay walang maka- 
pagpapatnubay. Sumasaksi ako na walang Diyos kundi 
si Allah: tanging Siya lamang, wala Siyang katambal; 
at sumasaksi rin ako na si Muhammad ay Lingkod Niya 
at Sugo Niya. 

Sa pagsisimula, tunay na kabilang sa pinakadakila 
sa mga katangian ng totoong Muslim at pinakamahalaga 
sa mga kaibahan niya ay ang katatagan sa Relihiyon 
niya, ang pagpapanatili sa sarili ng mga kaasalan ng 
Propeta niya na si Muhammad (SAS), 1 ang pagtulad sa 
kanya nang walang pag-aatubili roon ni paglihis doon 
dahil sa isang sumulpot na pag-aalinlangan ni isang 
di-masupil na udyok ng laman ni laganap na kalituhan 


(SAS): Sallallahu ‘Alayhi wa Sallam: Pagpalain at pangalagaan (o 
batiin) siya ni Allah. Sinasabi ito kapag ang pangalan o ang taguri ni 
Propeta Muhammad (SAS) ay binanggit o kapag siya ay tinutukoy. 

dahil ang pag-aatubili sa pagitan ng katotohanan at 
ang paghinto sa pagsunod sa napagtibay na sunnah 
pagkatapos ng pagsasabuhay nito ay hindi gawain ng 
mga alagad ng pananampalataya. Bagkus ito ay gawain 
ng mga kampon ng pagkukunwari at kawalang-pana- 
nampalataya, na nailarawan sa tumpak na Qur’an bilang 
may mga pagkakasalungatan sa mga salita at mga gawa 
at pagpapabagu-bago sa paraan ng pagkilos sa lahat ng 
kalagayan. Sinabi ni Allah (22:11): “Mayroon sa mga 
tao na sumasamba kay Allah sa pag-aatubili. Kaya 
kapag dinapuan siya ng isang mabuti, napapanatag 
siya rito; at kapag dinapuan siya ng isang pagsubok, 
nanunumbalik siya sa dating mukha niya. Naipa- 
hamak niya ang buhay sa Mundo at Kabilang-buhay. 
lyan ay ang maliwanag na pagkapahamak.” 

Tunay na ang pananatili sa totoong pamamaraan at 
ang pagpapakatatag dito ay kabilang sa pinakamahala- 
gang bagay na kinakailangang isaalang-alang at gawin 
ng isang Mananampalataya. Ang dalawang ito ay ilan 
sa napakalaki sa mga biyaya na kinakailangang pasa- 
lamatan ng isang tao at pangalagaan. 


2 Ang Sunnah, na may malaking titik na S, ay tumutukoy sa kung ano 
ang sinabi, ang ginawa at ang sinang-ayunan ng Propeta Muhammad 
(SAS). Ang sunnah naman, na may maliit na titik na s, ay tumutukoy 
sa gawaing kanais-nais gawin dahil ayon sa Sunnah ng Propeta. Ang 
gawaing sunnah ay kanais-nais ngunit hindi tungkuling isagawa. 

Ang nilalayon ng Pananatili ay ang pananatili sa 
pagtalima kay Allah, ang pagsasagawa sa anumang 
ipinag-utos Niya na mga tungkulin, ang paglayo sa 
anumang ipinagbabawal Niya at ang pamamalagi sa 
gayong kalagayan. 

Ayon kay Sufyan Ibnu ‘Abdullah ath-Thaqafi (RA) 
na nagsabi: “Sinabi ko: O Sugo ni Allah, magsabi ka 
sa akin tungkol sa Islam ng isang salitang hindi ako 
makapagtatanong tungkol doon sa sinuman maliban 
sa iyo.” Nagsabi siya: “Sabihin mo: Sumampalataya 
ako, pagkatapos ay mamalagi kang [gayonj. ” Isina- 
laysay ito ni Imam Muslim. 

Sa Hadlth na ito ipinag-utos ng Sugo (SAS) ang 
pamamalagi sa pananampalataya at ito ay ang pagsu- 
long ng matuwid na pagsulong na walang anumang 
paglihis o paglabag. Ito ang katotohanan ng Pananatili. 

Samakatuwid, ang Pananatili ay ang pananatili sa 
Relihiyon ni Allah sa panlabas na saloobin at panloob 
na saloobin, ang pananatili sa pinaniniwalaan, ang 
pananatili sa pagsamba, ang pananatili sa magandang 
mga pag-uugali at mabuting mga kaasalan at ang pana¬ 
natili sa mabuting pakikitungo. Ito ang buong panana¬ 
tili: pananatili sa mga ito sa lahat ng aspeto ng buhay, 
pananatili sa pagpapahalaga sa masjid, pananatili sa 
pagpapahalaga sa trabaho, pananatili sa kaasalan sa 
palengke at pananatili sa kaasalan sa bahay, gaya nga 

ng sinabi ni Allah (6:162-163): “Sabihin mo: Tunay 
na ang dasal ko, ang handog ko, ang buhay ko, at 
ang kamatayan ko ay para kay Allah, ang Pangi- 
noon ng mga nilalang—wala Siyang katambal. 
Iyon ay ipinag-utos sa akin, at ako ay una sa mga 
Muslim.” 

Kapag nagbalik-loob ang tao at nanatili sa kautusan 
ni Allah, matatalos niya na siya ay lumipat sa dating 
buhay tungo sa isang bagong buhay. Siya ay namaalam 
na sa buhay ng paggawa ng walang kabuluhan at pag- 
liliwaliw at sa buhay ng pagsuway, paglihis at paghi- 
himagsik kay Allah. Tumuon na siya kay Allah. Kaya 
nararapat na maghanda siya para sa sarili niya ng isang 
kalagayan na naaangkop sa bagong buhay at magsa- 
sagawa ng mga pagbabago sa pamamaraan ng pamu- 
muhay niya. 

Ang [masamang] aklat na binabasa niya noon ay 
papalitan niya ng aklat na pang-Islam. Ang [masamang] 
magasin na binabasa niya noon, na hindi pang-Islam, 
ay sisimulan na niyang papalitan ng magasin na pang- 
Islam. Ang cassette tape ng musika at iba pa na pina- 
kikinggan niya noon ay sisimulan na niyang palitan ng 
cassette tape na pang-Islam. Ang pagtulog ay ganoon 
din; kaya kung natutulog siya dati nang gabing-gabi 
na ay papalitan niya ito ng pagtulog na maaga upang 
magising para sa salah sa fajr. Ang kaibigan at ang 

kapalagayang-loob na dati niyang nakakasama sa kabu- 
laanan ay papalitan niya ng isang kaibigan at kasama- 
han na makakasabay niya sa katotohanan at makatu- 
tulong dito. Gayon din sa ibang mga gawain. 

Ang katatagan sa Relihiyon ni Allah ay isang pangu- 
nahing kahilingan sa bawat tapat na Muslim na nagna- 
nais na tumahak sa tuwid na landasin nang may matatag 
na pagpapasya at kapatnubayan. Kapag dumarami ang 
mga pagsubok at lumalaganap ang mga tukso, duma¬ 
rami ang mga natitisod at mga nanunumbalik sa dating 
masamang gawi. Mayroon sa kanila na natitisod dahil 
sa takot. Mayroon sa kanila na natitisod dahil sa ambis- 
yon. Mayroon sa kanila na natitisod dahil sa kawalang- 
kaalaman. 

Sa panahon ngayon na nagbago na ang mga kala- 
karan, nabaliktad ang mga konsepto, dumami ang mga 
pagsubok, nagsidatingan ang mga tukso, dumali ang 
mga daan sa pagkapariwara, lumapit ang kamundu- 
han bilang tukso sa mga kaluluwa sa pamamagitan ng 
panandaliang kaginhawahan nito, sa mga panahong 
ito ay kay laki ng pangangailangan natin sa mapagma- 
lasakit na pagpapatnubay na iyon ng Propeta (SAS), 
na naglalayo sa isang Muslim sa bawat paglihis at 
masamang gawi, noong nagsabi siya; “O mga lingkod 
ni Allah, magpakatatag kayo. ” Isinalaysay ito ni Imam 
Muslim. 

Tunay na ang pagpapakatatag sa harap ng mga kagi- 
pitan at mga pagsubok at sa harap ng kasalawahanan 
ng mundo at mga tukso nito ay isang tatak mula sa 
mga tatak ng mga napatnubayang lingkod ni Allah, na 
mga nakaaalam na ang mga pagsubok ay isang pagsu- 
sulit lam ang sa mga mananampalataya at isang panlili- 
galig sa mga nalilibang na nagpapabaya. Ang pangkat 
na sumasampalataya ay hindi nababago ang pananampa- 
lataya nila ng mga kapighatian. Bagkus, tunay na ang 
mga kapighatian ay nagdaragdag doon ng pananalig sa 
katumpakan ng sinusunod na landas. Ang kahalagahan 
ng pagpapakatatag sa daan na tinatahak ay nagsabi ng 
ganito ang Panginoon (29:1-3): “Alif. Laam. Meem. 
Inakala ba ng mga tao na hahayaan silang magsabi: 
Sumampalataya kami, nang hindi sila susubukin? 
Talagang sinubok na Namin ang mga nauna sa 
kanila kaya talagang nalalaman nga ni Allah ang 
mga nagpakatotoo at talagang nalalaman nga Niya 
ang mga nagsisiiumgaling.” 

Tunay na ang pagpapakatatag ay nangangahulugan 
na magpapatuloy ang isang tao sa daan ng patnubay at 
sa pananatili rito at na pamamalagiin niya ang paggawa 
ng mga kabutihan. Magpupunyagi siya na maging ma- 
sikap sa pagdadagdag nito. Maghahangad siya palagi 
na ang ngayon niya ay mainam kaysa sa kahapon niya 
at ang bukas niya ay mainam kaysa sa ngayon niya. 

yamang ang bawat araw na nagdaraan ay naglalapit sa 
kanya sa Kabilang-buhay. Hindi maiiwasan sa bawat 
tao na dumaan siya sa mga sandaling tumatabang ang 
sigasig niya, gayunpaman ang mananampalataya ay 
nagpupunyagi laban sa sarili niya at nagtitiis sa pag- 
papanatili sa matuwid na gawain at sa paghabol sa 
bagay na kinasasalayan ng tagumpay niya at kaligta- 
san sa kaligtasan niya sa araw ng Pagkabuhay. Nagsa- 
sabi ang Panginoon (3:200): “O mga sumampalataya, 
magtiis kayo, humigit kayo sa pagtitiis, magbantay 
kayo sa hangganan, at mangilag kayong magkasala 
kay Allah nang harinawa kayo ay magtatagumpay.” 
Nagsasabi pa Siya (57:21): “Makipag-unahan kayo 
tungo sa isang kapatawaran mula sa Panginoon 
nlnyo at isang paraiso na ang luwang nito ay gaya 
ng luwang sa pagitan ng langit at lupa,” Kahit tuma- 
bang man ang sigasig ng isang tao, mayroong isang 
takdang pamantayan na hindi matatanggap sa kanya 
na bumaba pa siya roon o magkulang pa roon. Kung 
matisod ang paa niya dahil sa pagsuway, hindi na niya 
patatagalin na manumbalik at magbalik-loob sa Pangi¬ 
noon niya. 

Bumanggit na si Allah sa Kapahayagan Niya ng ilang 
sari-saring larawan ng pagpapakatatag sa buhay ng 
isang Muslim. Iyon ay walang iba kundi upang madama 
ng isang Muslim ang kahalagahan ng usaping ito at 

upang pag-ukulan niya ng pagsisikap niya sa panu- 
numbalik sa antas ng mga ninuno niya sa pananam- 
palataya na kinabibilangan ng mga Kasahamahan ng 
Sugo (SAS) at mga Tagasunod nila. 

Nakasalalay ang kahalagahan ng pananatili at kata- 
tagan sa pananampaiataya at ng matuwid na gawain 
sa ilang bagay. Ang sumusunod ay ang ilan: 

Ang kalagayan ng mga lipunan sa kasalukuyan na 
pinaninirahan ng mga Muslim, ang mga uri ng mga 
pagsubok at mga tukso na sa apoy ng mga ito ay nada- 
darang sila, at ang mga klase ng mga masamang hilig 
at mga maling akala na dahil sa mga ito ang Relihi- 
yong Islam ay pinagtatakahan kaya naman nagkamit 
ang mga sumusunod dito ng kakaibang paghahalim- 
bawa na sinabi nga ng Sugo (SAS): “May darating sa 
mga tao na isang panahon na ang matiisin sa kanila 
sa relihiyon niya ay gaya ng humahawak sa baga. ” 
Itinala ito ni Imam at-Tirmidhl. 

Walang duda para sa bawat may isip na ang panga- 
ngailangan ng Muslim sa ngayon sa mga pamamaraan 
ng pagpapakatatag ay higit na malaki kaysa sa panga- 
ngailangan ng kapwa niya noong panahon ng mga sina- 
unang Muslim, at ang hinihiling na pagsisikap upang 
maisakatuparan ang pagpapakatatag ay higit na malaki. 
Iyon ay dahil sa katiwalian ng panahon ngayon, kada- 
langan ng mga tunay na kapatid sa pananampaiataya, 
kahinaan ng makatutulong at kakakauntian ng tutulong. 

Ilan sa mga Pamamaraan sa Pagpapakatatag 

Tunay na bahagi ng awa ni Allah sa atin ay na nili- 
naw Niya sa atin, sa Aklat Niya at ayon sa sinabi ng 
Propeta Niya (SAS) at gayon din sa talambuhay nito, 
ang maraming pamamaraan ng pagpapakatatag. Mag- 
lalahad tayo ng ilan sa mga ito: 

1. Ang Pagdulog sa Qur’an. Ang Qur’an ay ang unang 
paraan sa pagpapakatatag. Ang sinumang kumakapit 
dito ay pangangalagaan ni Allah; ang sinumang sumu- 
sunod dito ay ililigtas ni Allah; ang sinumang ito ang 
ipanangangaral ay papatnubayan sa tuwid na landas. 
Nabanggit ni Allah na ang dahilan kung kaya ibinaba 
ang Qur’an nang unti-unti at baha-bahagi ay ang pagpa- 
patatag nito sa isip. Sinabi Niya sa paglalahad ng tugon 
sa maling akala ng mga tumatangging sumampalataya 
(25:32-33): “Sinabi ng mga tumangging sumam¬ 
palataya: Bakit kaya hindi ibinaba sa kanya ang 
Qur’an nang iisang buo?” Gayon ang pagbababa 
upang Aming patatagin ang puso mo sa pamama- 
gitan niyon. Binigkas Namin ito nang unti-unti. 
Wala silang dinalang paghahalimbawa na hindi 
Namin dinadala sa iyo ang katotohanan at higit 
na magaling na pagpapaliwanag.” 

Bakit ang Qur’an ang pinagmumulan ng pagpapa- 
tatag sa pananampalataya? 

• Dahil ito ay nagtatanim ng pananampalataya at 
nagpapalakas sa ugnayan ng tao sa Panginoon niya. 

• Dahil tinutugon nito ang mga maling akala na ini- 
lalahad ng mga kaaway ng Islam gaya ng mga Kafir 
at mga Munafiq. 

• Dahil naglalaan ito sa isang Muslim ng mga panun- 
tunan, mga ta ma ng katuruan na gumagawa sa kanya 
na isang nakaaalam sa katotohanan at isang nagtiti- 
wala sa katumpakan ng sinusunod niyang landas. 

2. Ang Kaalaman. Ang naglalakad nang walang kaa- 
laman ay tulad ng naglalakad sa dilim, at ang naglala¬ 
kad sa dilim ay nasasadlak sa mga kapinsalaan at baka 
masugatan pa sa daan nang hindi niya nararamdaman. 
Ganoon din ang kumikilos nang walang kaalaman, 
madali siyang masasadlak sa mga tukso, mga maling 
akala at mga masamang hilig. 

Hindi maiiwasan ng naghahanap ng kaalaman tung- 
kol s?i Islam na isaalang-alang ang mga sumusvmod: 

• Ang wagas na pag-uukol ng layunin kay Allah 

• Na lalayunin sa paghahanap ng kaalaman ang pag- 
pawi ng kamangmangan sa sariii 

• Na lalayunin sa paghahanap ng kaalaman ang pag- 
pawi ng kamangmangan sa sambayanang Muslim 

• Na lalayunin sa paghahanap ng kaalaman ang pag- 
papan atili sa Batas ng Islam at pagtatanggol dito 

• Na lalayunin sa paghahanap ng kaalaman ang pag- 
papalaganap sa tamang Kapaniwalaan sa Islam 

3. Ang Pananatili sa Patakaran ni Allah at Matuwid 
na Gawa. Sinabi ni Allah (14:27): “Patatatagin ni 
Allah ang mga sumasampalataya sa p ama magitan 
ng matatag na salita sa buhay sa Mundo at sa Ka- 
bilang-buhay. Pinaliligaw ni Allah ang mga luma- 
labag sa katarungan at ginagawa ni Allah ang anu- 
mang ninanais Niya.” 

Sa buhay sa mundo ay pinatatatag Niya sila sa pama- 
magitan ng kabutihan at matuwid na gawa, at sa Kabi- 
lang-buhay o sa libingan [kapag nailibing na] ay [sa 
pamamagitan ng pagpapasagot] sa itinatanong sa kanila 
ng dalawang anghel tungkol sa Panginoon nila, Reli- 
hiyon nila at Propeta nila. Sasagutin nila ito ng tama. 
Nagsabi si Allah (4:66): “Kung sila ay nagsagawa 
ng ipinangangaral sa kanila, talagang iyon sana ay 
mainam para sa kanila at higit na matindi sa pag- 
papatatag.” Ibig sabihin sa pagpapakatatag sa katoto- 
hanan. Ito ay malinaw, ngunit may maaasahan kayang 
pagpapakatatag sa panig ng mga tamad na umiiwas 
sa mga matuwid na gawa kapag lumitaw na ang mga 
pagsubok? Sa kabilang dako ang mga sumasampala¬ 
taya at gumagawa ng matuwid ay papapatatagin ng 
Panginoon nila. Dahil doon, sinasipagan ng Propeta 
(SAS) ang paggawa ng mga matuwid na gawa. Ang 
pinakaibig na gawain para sa kanya ay ang higit na 
namamalagi kahit pa man kakaunti. 

4. Ang pagninilay-nilay sa kasaysayan ng mga pro- 
peta at ang pag-aaral sa mga ito upang tularan at 
isagawa. Ang patunay niyon ay ang sinabi ni Allah 
(11:120): “Lahat ng isinalaysay Namin sa iyo na mga 
balita hinggil sa mga sugo ay ang ipinapampatatag 
Namin sa puso mo. Dumating sa iyo sa mga ito ang 
katotohanan, isang pangaral at isang paalaala para 
sa mga mananampalataya.” 

Hindi ibinaba ang mga talatang ito ng Qur’an noong 
kapanahunan ng Sugo ni Allah (S AS) para pagpalipasan 
ng oras at paglibangan, bagkus ay para lamang sa isang 
dakilang layunin na patatagin ang pananampalataya sa 
puso ng Sugo (SAS) at mga puso ng mga mananam¬ 
palataya na kasama niya. 

5. Ang pananalangin. Kabilang sa mga katangian ng 
mga lingkod ni Allah na mananampalataya ay na sila 
ay bumabaling kay Allah nang may dalangin na pata¬ 
tagin Niya sila. Ang panalangin ay kabilang sa napaka- 
mahalagang mga dahilan ng pagtamo ng katatagan. Ang 
ilan sa mga panalangin ay ang sumusunod: 

• rabbana 13 tuzigh qulubana ba‘da idh haday- 
tanS. (Qur’an 3:8). 3 


3 Panginoon namin, huwag Mo pong palihisin ang mga puso namin 
matapos patnubayan Mo kami. 

• rabbana afrigh ‘alayna sabran wa thabbit aqda- 
mana. (Qur’an 2:250). 4 

Ang Sugo ni Allah (SAS) ay madalas noon nagsasabi 
ng ganito sa panalangin niya: ya muqallibal qulubi 
thabbit qalbl ‘ala dlnik/ Isinalaysay ito ni Imam at- 
TirmidhT. 

6. Ang Pag-alaala o Pagbanggit kay Allah. Tunay 
na ang madalas na pag-alaala o dhikr kay Allah ay kabi- 
lang sa napakanapakikinabangan na mga pamamaraan 
ng pagpapatatag ng pananampalataya sapagkat tunay 
na ito ay may napakabigat na epekto sa pag-aangat ng 
mga espirituwal na sigla sa mga diwa ng mga mana- 
nampalataya. Iyon ay dahil sa ang pagbanggit kay Allah 
ay nagkakaroon ng pag-kakaugnay sa isang lakas na 
hindi madadaig. 

7. Ang Paghahangad ng Isang Muslim sa Pagtahak 
sa Tamang Landas. Iyan ay sa pamamagitan ng ta- 
mang pagkaunawa sa Islam, na tatanggapin niya mula 
sa Qur’an at Sunnah. Mag-iingat siya laban sa mga 
kaisipang naliligaw at mga paniniwalang nalilihis. Si- 
nasabi ng Sugo (SAS) sa isang Hadlth na isinalaysay 
ni al-‘Irbad Ibnu Sariyah (RA): “Tunay na ang sinu- 


4 

Panginoon namin, buhusan Mo po kami ng tiyaga sa pagtitiis at 
patatagin Mo po ang mga paninindigan namin. 

O Tagapagbago (Allah) ng mgapuso, patatagin Mo po ang [pananatili 
ng] puso ko sa Relihiyon Mo. 

mang mabubuhay sa inyo kapag wala na ako ay 
makakikita ng maraming pagkakasalungatan, kaya 
sunditt ninyo ang Sunnah ko at ang Sunnah ng na- 
patnubayan na mga KhalTfah, panghawakan ninyo 
ito, kagatin ninyo ito ng mga bagang. Mag-ingat 
kayo sa mga ginawa-gawang bagay sapagkat tunay 
na ang bawat ginawa-gawa ay bid‘ah at ang bawat 
bid‘ah ay pagkaligaw. ” Itinala ito nina Imam Ahmad, 
Imam Abu Dawud, Imam at-Tirmidhl at Imam Ibnu 
Majah. 

8. Ang Edukasyon. Ang edukasyon sa pananampala- 
taya na batay sa kaalaman, na may kamalayan, na dahan- 
dahan ay isang pangunahing dahilan mula sa mga da- 
hilan ng katatagan. 

• Ang edukasyon sa pananampalataya ay ang nagbi- 
bigay-buhay sa puso at budhi sa pamamagitan ng 
takot, pag-asa, at pag-ibig kay Allah. 

• Ang edukasyong batay sa kaalaman ay ang buma- 
batay sa wastong patunay, na salungat sa bulag na 
pagsunod at utu-utong pagsunod. 

• Ang edukasyong may kamalayan ay ang hindi sumu- 
sunod sa landas ng mga makasalanan, pinag-aaralan 
ang mga piano ng mga kaaway ng Islam at nakau- 
unawa sa reyalidad. 



Mga Paraan sa Pagpapakatatag 


a 

• Ang edukasyong dahan-dahan ay ang nagsusulong 
sa isang Muslim nang hinay-hinay ayon sa mga 
kakayahan niya at mga magagawa niya, na taliwas 
sa kawalang-paghahanda, pagmamadali at nakasi- 
sirang mga pabigla-biglang pagpapasya. 

Kinakailangan na ang pagbibigay-pansin sa edukas- 
yon ay magmula sa pagkabata dahil ang kabataan sa 
panahong iyon ay nagtataglay ng malusog na isip at 
dalisay na puso, na magiging madali na madala sila 
sa kapuri-puring mga kaasalan at marangal na mga 
katangian. Ito ay sa kondisyon na uugma ang edukas- 
yon sa mga pangangailangan at mga hihinihiling ng 
tao nang walang paglalabis at pagkukulang. 

Upang matalos natin ang kahalagahan ng sangkap 
na ito na kabilang sa mga sangkap ng pagpapakatatag, 
balikan natin ang talambuhay ng Sugo ni Allah (SAS) 
at tanungin natin ang mga sarili natin. Ano ang pinang- 
galingan ng katatagan ng mga Kasamahan ng Propeta 
(SAS) sa Makkah noong panahon ng paniniil? Maaari 
bang ang katatagan nila ay hindi sa pamamagitan ng 
malalim na edukasyon mula sa tanglaw ng Propeta 
(SAS)? 

Kunin nating halimbawa ang isang Kasamahan ng 
Propeta (SAS) na si Khabbab ibnu al-Arrat (RA). Ang 
babaeng amo niya noon ay nagpapainit ng mga pantu- 
hog na bakal hanggang sa magbaga ang mga ito, pag- 

katapos ay idinidiit nito ang mga ito sa hubad na likod 
niya. Walang pumapatay sa baga kundi ang taba sa 
likod niya kapag dumaloy ito sa mga pantuhog. Ano 
ang nagtulak sa kanya na pagtiisan ang lahat ng ito? 

Gayon din si Bilal, ano ang nagpapatatag sa kanya 
habang dinadaganan ng malaking tipak na bato na naka- 
higa sa napakainit na buhangin at sa ilalim ng bigat na 
matinding pagpapahirap? Gayon din sina Sumayyah, 
ang asawa niya at ang anak niya, ano ang gumawa sa 
kanila na magtiis sa kabila ng natatamo nila na pagpa¬ 
pahirap kung hindi dahil mayroong isang seryosong 
edukasyon na nagpalalim sa pananampalataya at nag- 
kintal nito sa mga kaluluwa nila? 

,9. Ang Pagtitiwala sa Landas ng Islam. Walang alin- 
langan na sa tuwing nadagdagan ang tiwala sa katum- 
pakanng landas ng Islam na tinatahak ng isang Muslim, 
ang katatagan ng pananatili niya rito ay lalong malaki. 
Ito ay may mga pamamaraan na ang ilan ay ang sumu- 
sunod: 

• Ang pagkadama na ang tuwid na landas na tinata¬ 
hak mo ay tinahak na rin noong wala ka pa ng mga 
propeta, mga matatapat, mga pantas, mga martir at 
m ga matutuwid. Kaya dapat lamang na maglaho ang 
paninibago mo at dapat mapalitan ang kapangla- 
wan mo ng pagkapalagay ng loob, ang lumbay mo 

ng saya at lugod, dahil ikaw ay dapat makadama 
na ang lahat ng iyon ay mga kapatid mo sa daang 
tinatahak at panuntunan. 

• Ang pagkadama ng paghirang ni Allah. Nagsabi si 
Allah (27:59): “Ang papuri ay ukol kay Allah at 
kapayapaan sa mga lingkod Niya na hinirang 
Niya.” 

• Ano kaya ang magiging pakiramdam mo kung 
nilikha ka ni Allah na isang di-Muslim na walang 
paniniwala sa Diyos o isang mangangaral ng mga 
bagay na salungat sa Islam o isang makasalanan? 

Hindi mo ba naisip na ang pagkadama mo ng pag¬ 
hirang ni Allah sa iyo at ang paggawa sa iyo na nasa 
tamang panuntunan, batay sa panuntunan ng Propeta 
(SAS) at ng mga Kasamahan niya (RA) noon ay kabi- 
lang sa mga sangkap ng katatagan mo sa pananatili sa 
panuntunan mo at landas mo? 

10. Ang pagsasagawa ng pag-aanyaya tungo kay 
Allah. Ang tao, kung hindi kumikilos, ay narurumi- 
han. Kabilang sa napakadakilang mga larangan ng pag- 
papakilos sa tao ay ang pag-aanyaya tungo kay Allah 
sapagkat ito ay gawain ng mga sugo. Kapag ang sarili 
ay hindi mo ginamit sa pagtalima kay Allah, gagami- 
tin ka nito sa pagsuway sa Kanya. Ang pananampala- 
taya ay nadaragdagan at nababawasan. Nadaragdagan 



Mga Paraan sa Pagpapakatatag 



ito sa pamamagitan ng pagtalima at nababawasan sa 
pamamagitan ng pagsuway. 

Kaya ang pag-aanyaya, dagdag pa sa malaking gan- 
timpalang matatamo rito, ay isa sa mga pamamaran ng 
pagpapakatatag dahil ang lumulusob ay hindi na nanga- 
ngaailangan sa pagtatanggol. Si Allah ay kasama ng 
mga mangangaral ng Islam, na nagpapatatag sa kanila 
at nagtatama sa hakbang nila. Ang mangangaral ay tulad 
ng isang manggamot: nakikipagdigma laban sa sakit 
sa pamamagitan ng karanasan at kaalaman niya. Ang 
gantimpalang inilaan sa gawaing ito ay malaki rin. Nag- 
sasabi si Allah (41:33): “Sino pa ang higit na maga- 
ling sa pananalita kaysa sa kanya na nag-anyaya 
tungo kay Allah, gumawa ng matuwid at nagsabi: 
Tunay na ako ay kabilang sa mga Muslim.” Nag- 
sasabi naman ang Sugo (SAS): “Ang patnubayan ni 
Allah sa pamamagitan mo ang isang tao ay higit na 
mabuti para sa iyo kaysa sa magkaroon ng pinaka- 
mainam nayaman. ” 

11. Ang pakikiisa sa mga taong nagpapatatag sa 
pananampalataya. Ang mga taong ito na ang ilan sa 
mga katangian nila ay ibinalita sa atin ng Propeta (SAS) 
sa pamamagitan ng sinabi niya: “Tunay na sa mga 
tao ay mayroong nagsisilbing mga susi ng kabutihan 
at mga kandado ng kasamaan. ” Isinalaysay ito ni 
Imam Ibnu Majah ayon kay Anas (RA). 

Ang paghahanap ng mga marunong sa Islam, mga 
kapatid na nagpapayo at pakikiisa sa kanila ay isa sa 
mga mahalagang dahilan sa pagpapakatatag. Ang ma- 
tuwid na mga kapatdi mo, ang mga ulirang halimbawa 
at ang mga edukador ay tulong para sa iyo sa landas. 
Patatatagin ka nila sa pamamagitan ng mga talata ng 
Qur’an at karunungan na taglay nila. Dumikit ka sa 
kanila, mamuhay ka sa tabi nila at mag-ingat ka sa pag- 
iisa dahil baka dagitin ka ng mga demonyo sapagkat 
ang nilalamon lamang ng lobo ay ang mga tupang na- 
palayo sa kawan. 

12. Ang pananalig sa tulong ni Allah at na ang hina- 
harap ay para sa Islam. Sinasabi ni Allah (47:7): “O 
mga sumampalataya, kung tutulungan ninyo si 
Allah ay tutulungan Niya kayo at patatatagin Niya 
ang mga paa ninyo.” 

13. Ang pagkakaalam sa kung ano ang reyalidad ng 
kabulaanan at ang hindi pagpapaiinlang dito. Ayon 
sa sinabi ni Allah (3:196-197): “Huwag ka ngang 
malinlang ng pinagkakaabalahan ng mga tumang- 
ging sumampalataya sa bayan. Isang katiting na 
kasayahan at pagkatapos ay ang magiging tulu- 
yan nila ay ang Impiyerno, at kaaba-abang him- 
layan!” Pinaalalahanan nito ang mananampalataya na 
huwag palilinlang sa kung ano man ang mga taong 
nasa kabulaanan, kung ano man ang natatamo nila at 

sa kung ano man ang nararating nila na kalamangan. 
Ang hantungang nila, ano man ang mangyari, ay Impi- 
yemo na kaaba-abang hantungan. 

14. Ang pagsasaasal ng mga kaasalang nakatutu- 
long sa pagpapakatatag. Ang nangunguna sa mga ito 
ay ang pagkamatiisin. Ayon sa isang tamang HadTth: 
“If 'along ibinigay sa isa man na anumang bigay na 
higit na mabuti at higit na malawak kaysa sa pag¬ 
kamatiisin. ” 

15. Ang pagpapatagubilin sa taong matuwid. Kaya 
sigasigan mo, marangal na kapatid, ang magpatagu- 
bilin (o magpapayo) sa mga matutuwid at isaisip mo 
iyon kapag sinabi sa iyo. 

• Hingin mo ito bago maglakbay kapag natatakot ka 
sa anumang maaaring mangyari. 

• Hingin mo ito sa sandali ng pagsubok o bago datnan 
ng inaasahang pagsubok. 

• Hingin mo ito kapag itinalaga ka sa isang katung- 
kulan o kapag nagmana ka ng ari-arian at yaman. 

Patatagin mo ang sarili mo at patatagin mo ang kap- 
wa mo. Si Allah ang Tagatangkilik ng mga mananam- 
palataya. 

16. Ang pagbubulay-bulay sa kaginhawaan sa Para- 
iso at pagdurusa sa Impiyerno at ang pag-aalaala 
sa kamatayan. Ang Paraiso ay lugar ng mga pagsa- 

saya, gantimpalang pampalubag-loob sa mga kalung- 
kutan at hantungan ng paglalakbay ng mananampala- 
taya. Ang kaluluwa ay nilikhang likas na ayaw magpa- 
kasakit, gumawa at magpakatatag kung walang isang 
kapalit na magpapagaan para sa kanya sa mga hirap at 
magpapanaig sa kanya sa mga sagabal at mga pahirap 
na nasa landas. Ang nakaaalam sa gantimpala ay magi- 
ging hamak sa kanya ang hirap ng paggawa. Siya ay 
sumusulong habang nalalaman niya na kapag hindi siya 
nagpakatatag ay makakawala sa kanya ang Paraiso na 
ang luwang ay gaya ng pagitan ng mga langit at lupa. 

Ang pag-aalaala sa kamatayan ay mangangalaga sa 
isang Muslim laban sa panunumbalik sa dating gawi 
at pipigil sa kanya na lampasan ang mga hangganan 
ng mga ipinagbawal ni Allah kaya hindi niya lalaba- 
gin ang mga ito. Ito ay dahil kapag nalaman niya na 
ang oras ng kamatayan niya ay maaaring ilang sandali 
na lamang, papaano pa niyang hahayaan ang sarili niya 
na matisod o magpatuloy sa kabaluktutan. Dahil dito 
ay sinabi ng Propeta (SAS): “Dalasan ninyo ang pag- 
alaala sa [kamatayan na] tagawasak ng mga sarap. ” 
Itinala ito ni Imam at-Tirmidhl. 


Mga Sandali ng Pagpapakatatag 

1. Ang Katatagan sa mga Pagsubok yamang isa sa 
mga anyo ng pagpapakatatag sa pananampalataya ay 

ang pagpapakatatag sa mga araw ng pagtitiis, na magi- 
ging karapat-dapat ang nagtitiis sa mga araw na iyon 
ng gantimpala ng limampung Kasamahan ng Propeta 
(SAS). Ito ay dahil sa ginagawa niya na dakilang kabu- 
tihan sa pagpapakatatag niya sa sandali ng mga pag- 
subok. Ayon sa isang HadTth: “Nagsasabi ang Sugo 
(SAS): Tunay na sa likod ninyo ay mga araw ng pag¬ 
titiis. Ang magpapakatatag sa mga [sandaling] iyon 
sa araw na iyon ay may gantimpala [na katumbas] 
ng timampu mula sa inyo sa panahon ngayon ninyo. 
Nagsabi sila: O Sugo ni Allah, o mula sa kanila? Nag- 
sabi siya: Bagkus, mula sa inyo." 

Ilan sa mga Uri ng Pagsubok 

A. Pagsubok na dulot ng tukso ng kayamanan at 
reputasyon. Hinggil sa panganib ng dalawang tukso ng 
pagsubok na ito ay nagsabi ang Propeta (SAS): "Ang 
dalawang gutom na lobo na ipinadala sa mga tupa 
ay Hindi higit na mapanira sa mga ito kaysa sa ika- 
sisira sa pananampalataya ng tao dulot ng pagha- 
hangad niya sa yaman at karangalan. ” 

Ito ay nangangahulugan na ang- paghahangad ng tao 
sa yaman at karangalan ay higit na matindi ang pinsala 
na dulot sa pananampalataya kaysa sa pinsalang dulot ng 
dalawang gutom na lobo na ipinadala sa mga tupa. 

B. Ang pagsubok na dulot ng asawa at mga anak. 
Sinasabi ni Allah (64:14): “O mga sumampalataya, 
tunay na mayroon sa mga maybahay ninyo at mga 
anak ninyo na kaaway para sa inyo kaya mag-ingat 
kayo sa kanila.” 

C. Ang pagsubok na dulot ng pang-aapi, paniniil, 
at kawalan ng katarungan at ang pagtatangka na 
hadlangang ang isang Muslim sa pagtupad sa Relihi- 
yon niya. 

D. Ang pagsubok na hatid ng Bulaang Kristo. Ang 

Sugo (SAS) ay nagbabala sa atin laban sa pagsubok 
dulot ng tukso ng Bulaang Kristo. Inutusan niya tayo, 
kung daranasin iyon, na magtiis, magpakatatag at hindi 
magpalinlang sa tataglayin niya na mga nakikitang pisi- 
kal na kapangyarihan. Nagsabi siya: “ Kaya ang sino 
man sa inyo na makakita sa kanya ay bigkasin niya 
roon ang mga unang talata ng Surah al-Kahf. Tunay 
na siya ay daanan sa pagitan ng Sham 6 at Iraq. Pag- 
katapos ay mananalanta sa kanan at mananalanta 
sa kaliwa; mga lingkod ni Allah, magpakatatag kayo! ” 
Itinala ito Ibnu Majah (3294) mula sa Hadlth na isi- 
nalaysay ni an-Nawas Ibnu Sam‘an. 


6 Ang tawag sa bahagi ng Gitnang Silangan na binubuo sa ngayon ng 
Syria, Lebanon, Palestina at Jordan. Ang Tagapagsalin. 

Bumanggit na sa atin ang Sugo ni Allah (SAS) ng 
isang halimbawa sa pagpapakatatag na ito nong ibina- 
lita niya sa atin ang totoong balita tungkol sa isang la- 
laking mananampalataya na magpapakatatag sa harap 
ng tuksong pagsubok mula sa Bulaang Kristo at ang 
katiyakan sa pananampalataya ay ang magiging san- 
data niya sa pagpapakatatag na iyon. Nabanggit sa Sahlh 
al-Bukhari 1882: “Darating ang Bulaang Kristo at 
ipagkakait sa kanya na makapasok sa mga pasukan 
ng Madinah. Tutuloy siya sa ilan sa mga maasin na 
pook na nasa sa tabi ng Madinah. Pagkatapos ay 
pupunta sa kanya ang isang lalaki na napakabuti 
sa mga tao o kabilang sa napakabuti sa mga tao at 
magsasabi: Sumasaksi ako na Ikaw ay ang Bulaang 
Kristo na nagsalaysay ng tungkol sa iyo ang Sugo ni 
Allah (SAS) sa sanaysay niya. Kaya magsasabi ang 
Bulaang Kristo: Sa tingin kaya ninyo kung papata- 
yin ko ito at bubuhayin ko, pag-aalinlangan ba ninyo 
ang kalagayan [ko]? Kaya magsasabi sila na hindL 
Kaya papatayin niya ito. Pagkatapos ay bubuhayin 
niya ito at magsasabi ito kapag binuhay niya ito: 
Sumpa man kay Allah, hindi ako noon higit na ma- 
tindi sa pagkakaalam [sa iyo kaysa sa [pagkakaalam] 
ko ngayong araw. Kaya sasabihin ng Bulaang Kristo 
na papatayin niya [muli] ito ngunit hindi na niya 
kakayanin. ” 

2. Ang Katatagan sa Pakikibaka. Tunay na ang mga 
nagpapakatotoong mananampalataya ay hindi nadadag- 
dagan ng kalansing ng mga tabak at palaso ng kama- 
tayan sa harap ng mga hukbo ng mga kaaway ni Allah 
kundi higit ang pagpapakatatag, pagpapakasakit at pag- 
daop sa mga kamay ng Nag-Iisang Diyos, na mga nag- 
sisiasa sa tulong Niya, suporta Niya at kapatawaran 
Niya. Nagsasabi si Allah (3:146-147): “Kay raining 
propeta na nakipaglaban kasama niya ang mara- 
ming makapanginoon at hindi sila pinanghinaan ng 
loob sa dumapo sa kanila sa landas ni Allah, hindi 
sila nanghina at hindi sila nangayupapa. Si Allah 
ay umiibig sa mga nagtitiis. Walang iba ang sinabi 
nila kundi na nagsabi sila: Panginoon namin, pata- 
warin Mo po kami sa mga pagkakasala namin at 
pagmamalabis namin sa nagawa namin, patata- 
gin Mo po ang mga paa namin at tulungan Mo po 
kami laban sa mga tumatangging sumampalataya.” 
Dahil doon, ang magiging resulta ng pagtitiis at pag¬ 
papakatatag na iyon ay kaligayahan sa mundo kalakip 
ng pinakahihintay ng mga nagtataglay ng mga ito na 
magandang ganti sa Kabilang-buhay. 

3. Ang Katatagan sa Panuntunan. Tunay na ang 
totoong Muslim ay ang nagsisigasig nang buong sigasig 
sa pagpapatupad ng mga katuruan ng Islam at nagsi¬ 
sigasig din sa pagwaksi sa mga bid‘ah, mga pagsuway 

at mga panggambala sa pagsamba. Kumakapit siya sa 
Sunnah upang maging kabilang sa mga karapat-dapat 
sa kaligtasan, ayon sa kapahintulutan ni Allah. Ang 
mga tagaanyaya sa mga bid‘ah ay marami, lalo na sa 
panahong ito. Idinadagdag nila ang mga bid‘ah sa Batas 
ng Islam. Hindi nila nalaman na ang Batas ni Allah ay 
lubos at walang kulang. Dahil doon, isinatungkulin sa 
isang Muslim ang pag-iingat laban sa pagkakasadlak 
sa mga bid‘ah sa Relihiyon. 

4. Ang Katatagan sa Sandali ng Kamatayan. Tunay 
na ang mga alagad ng kawalang pananampalataya at 
kasalanan ay pagkakaitan ng katatagan sa napakatin- 
ding mga sandali ng kapighatian. Kaya hindi nila mabi- 
bigkas ang shahadah sa bingit ng kamatayan. Ito ay 
ilan sa mga tanda ng kasagwaan ng wakas. Nagsabi 
ang Sugo ni Allah (SAS): “Ang sinumang ang huling 
salita niya ay la ilaha illaliah ay papasok sa Paraiso. ” 
Sunan Abu Dawud. 2673. Walang magtatagumpay sa 
pagbigkas ng shahadah kundi ang mga nagpapakato- 
toong mananampalataya. Ang sumusunod ay ilan sa 
mga halimbawa ng kasagwaan ng wakas: 

May sinabihan na isang taong nalalapit na ang kama¬ 
tayan niya na magsabi ng La Ilaha Illaliah ngunit nag- 
simula siyang umiling; tumatanggi siya na sabihin ito. 
May ikalawa namang nagsasabi, kahit nasa bingit na 
ng kamatayan: “Ito ay isang mainam na piraso; ito ang 

bilhin mo, mura.” May ikatlo pang naghihingalo na 
bumabanggit ng mga pangalan ng piyesa ng chess. May 
ikaapat naman na humihiging 7 ng mga himig o mga 
kataga ng mga awitin o romantikong bukang-bibig. 

Ganoon ang nangyari dahil ang tulad sa mga bagay 
na ito ay dating pinagkakaabalahan nila sa halip na pag- 
aalaala at pagsamba kay Allah. Kaya hindi sila nagta- 
gumpay sa pagbanggit sa shahadah. Maaaring kakitaan 
ang iba sa kanila ng pangingitim ng mukha o magka- 
roon ng umaalingasaw na amoy o pagbaling palayo sa 
Qiblah paglabas ng mga kaluluwa nila. Walangkapang- 
yarihan at walang lakas kundi sa pamamagitan ni Allah! 

Sa kabilang dako, ang mga alagad ng pagkamatu- 
wid at Sunnah, si Allah ay magkakaloob sa kanila ng 
katatagan sa bingit ng kamatayan. Kaya mabibigkas 
nila ang shahadah o makikita sa kalagayan nila ang 
nagpapahiwatig sa kagandahan ng wakas. Maaaring 
kakitaan ang mga ito ng pagniningning ng mukha o 
magkaroon ng mabangong halimuyak o isang uri ng 
kagalakan sa sandali ng paglabas ng mga kaluluwa nila, 
yamang binabalitaan sila ng mga anghel ng pagpasok 
sa Paraiso. 

Ang mga tulad sa mga taong ito ay ganito ang sinabi 
ni Allah tungkol sa kanila (41:30): “Tunay na ang mga 


7 Inaawit sa napakahinang tinig na halos ugong na lamang ang naiirinig. 

nagsabi: Si Allah ang Panginoon namin, at pagka- 
tapos ay nananatiling matuwid, magsisibabaan sa 
kanila ang mga anghel na nagsasabi: Huwag ka- 
yong mangamba, huwag kayong malungkot at maga- 
lak kayo sa Paraiso na sa inyo noon ay ipinangako.” 

Ilan sa mga Halimbawa 
ng Pagpapakatatag 

Si Bilal Ibnu Rabah. Si Bilal ay ang dating aliping 
taga-Ethiopia at ang unang mu’adhdhin ng Sugo (SAS), 
malugod nawa sa kanya si Allah at palugurin siya. 
Nakarinig ang alipin na ito tungkol kay Muhammad 
(SAS) at sa paanyaya nito. Nagdali-dali siya sa pag- 
pasok sa Relihiyon ni Allah. Nang malaman ng amo 
niya na si Umayyah Ibnu Khalaf ang tungkol sa pag- 
yakap niya sa Islam ay kaagad na sumambulat ito at 
nagalit. Sinimulan ito ang pagpapahirap sa kanya upang 
talikuran niya ang Islam. Hinagupit siya nang matindi. 
Ibinilad sa araw nang walang tubig ni pagkain. Nilag- 
yan ng malaking tipak na bato ang dibdib niya habang 
siya ay paulit-ulit na nagsasabi: lisa, iisa. Sa tuwing 
nadaragdagan ang pahirap ay nadaragdagan ang pag- 
uulit-ulit niya ng walang hanggang panawagang ito. 
Tumagal ang pagpapahirap hanggang sa magsawa ang 
amo niya sa pagpapatuloy sa pagpapahirap na iyon 
kasabay ng pagpupumilit ni Bilal sa pagyakap niya 




Mga Paraan sa Pagpapakatatag 



sa Islam. Pumunta si Abu Bakr (RA) sa amo ni Bilal 
at nakipagtawaran roon hanggang sa nabili niya ito 
mula roon. Pagkatapos ay pinalaya siya nito. 

Sa dakilang laban sa Badr ay naganap zing pagta- 
tagpo sa pagitan ni Bilal at Umayyah Ibnu Khalaf na 
matagal na nagpahirap sa kanya upang talikuran niya 
ang pananampalataya. Ang pagkasawi ni Umayyah na 
ito ay naganap sa kamay ni Bilal mismo. 

‘Ammar Ibnu Yasir. Dumating ang ama niya 
mula sa Yemen, nanahan sa Makkah at napangasawa 
si Summayah Bint Khayyar. Nabiyayaan sila roon ng 
anak nila: si ‘Ammar. Nagdali-dali ang maliit na mag- 
anak na ito sa pagpasok sa Islam. Kaya nakaharap nila 
ang matinding pasakit mula sa mga Qurayshl. Pinagdusa 
sila ng isang matinding dusa upang hadlangan sila sa 
Relihiyon nila. Ibinilad siya sa nakapapasong araw sa 
disyerto ng Makkah nang walang tubig ni pagkain. 
Pinagsusugatan ang mga balat nila ng latigo. Nilag- 
yan ang mga dibdib nila ng malaking bato. Subalit 
hindi iyon nakapagpatalikod sa kanila sa Relihiyon 
nila, bagkus nadagdagan pa sila ng lalong pagpupu- 
milit. Napatay ang ina sa ilalim ng bigat ng pagpapa- 
hirap upang maging kauna-uriahang martir sa Islam. 
Nagtiis ang ama at ang anak. Sa harap ng pagpupu- 
milit na ito, wala nang natagpuang gawin ang mga 
Kafir kundi iwan sila matapos na hindi na nakayanan 

sila ng mga ito. Minahal ng Sugo (SAS) si ‘Ammar ng 
matinding pagmamahal dahil sa nakita nito na kata- 
patan niya at lakas niya sa katotohanan. 

Mus‘ab Ibnu ‘Umayr. Siya ay isang binatang nasa 
tugatog ng kakisigan at yaman. Namuhay siya na pinag- 
tatampisaw sa kaginhawahan at kariwasaan. Narinig ng 
binatang ito ang pinag-uusapan ng mga mamamayan 
ng Makkah tungkol kay Muhammad (SAS), ang mata- 
pat. Si Muhammad (SAS) na nagsasabi na si Allah ay 
nagsugo sa kanya bilang tagapag-anyaya sa pagsamba 
kay Allah lamang at pagwaksi sa pagsamba sa ano 
mang iba pa kay Allah. Narinig niya na si Muhammad 
(SAS) ay nakikipagtipon sa mga Kasamahan nito sa 
tahanan ni al-Arqam Ibnu Abi al-Arqam. Binibigkas 
nito sa kanila ang Qur’an at itinuturo sa kanila ang 
bagong Relihiyon nila. Nagpasya siya, isang gabi, na 
magpunta sa kanila at pakaalamin kung ano ang ipina- 
ngangaral ng Propeta na ito. Hindi naglaon nang mari- 
nig niya ang mga talata ng Qur’an at pumasok ang 
pananampalataya sa puso niya. Nagpasya siya na yuma- 
kap sa Islam subalit ipinasya niya na ikubli ang pag- 
yakap niya sa Islam hindi dahil sa pangamba sa mga 
Qurayshi kundi dahil sa pangamba sa ina niya na nag- 
mamahal sa kanya nang matindi. Iginagalang niya ito 
nang malaking paggalang. Nagpatuloy siya sa pagbalik- 
balik sa Sugo (SAS) at sa mga Kasamahan nito sa taha- 

nan ni al-Arqam, subalit ang isa sa mga Mushrik ay 
minsang nakakita sa kanya na pumapasok sa tahanang 
iyon kaya nagdali-dali ito sa pagbalita sa ina ni Mus‘ab. 
Walang naging tugon ang ina kundi na ikinulong nito 
si Mus‘ab sa isa sa mga silid ng bahay, sa pagtatang- 
kang mapilit siya na tumalikod sa Relihiyong Islam. 
Subalit siya ay lalong nadagdagan sa pagpumilit sa 
pagkapit sa Relihiyon niya. Pagkatapos noong matapos 
na makatakas siya sa pagkakulong sa kanya ay pinag- 
kaitan siya ng ina niya ng lahat ng bagay, ng kasuutan, 
pagkain at salapi. Kaya ang mayamang binata na iyon 
ay naging isang maralita na nagsusuot ng sinulsi-sulsing 
tagpi-tagping mga kasuutan. Talagang tinangka ng 
butihing anak na ito na anyayahan ang ina niya sa Islam 
ngunit ito ay tumanggi at isinumpang hindi papasok 
sa Relihiyong ito kailanman. Dahil sa malaking kala- 
gayan ni Mus‘ab sa paningin ng Sugo ni Alalh (SAS) 
ay isinugo siya ng Marangal na Propeta (SAS) sa 
Madlnah upang anyayahan ang mga mamayan doon 
sa Islam. Nang dumating siya roon ay walang ibang 
Muslim doon maliban pa sa labingdalawang Muslim. 
Subalit pagkatapos ng ilang buwan, tinugon siya ng 
halos lahat ng mga mamayan ng Madmah, dahil na rin 
sa kagandahang-loob ni Allah. 

Sa labanan sa Uhud, matapang na nakipaglaban ang 
magiting na binatang ito habang dala-dala ang wata- 
wat ng mga Muslim sa isang kamay at ang tabak sa isa 

pang kamay. Pinagtulungan siya ng mga Mushrik. Ti- 
naga siya ng isa sa mga Mushrik at naputol ang isang 
kamay niya kaya hinawakan niya ang watawat sa pama- 
magitan ng ibang kamay at nagpatuloy siya sa pagta- 
tangol sa sarili. Tinaga na naman siya ng isang Mushrik 
at naputol naman ang isa pang kamay niya subalit pinag- 
daop ng magiting na binatang ito ang dalawang braso 
niya sa watawat at dinala ito. Tinusok naman siya ng 
Mushrik na iyon ng sibat sa dibdib niya at bumagsak 
si Mus‘ab Ibnu ‘Umayr na walang buhay at bumagsak 
din ang watawat. Nakita siya ng Sugo (SAS) kaya bi- 
nigkas nito ang sinabi ni Allah (33:23): “Mayroon 
sa mga mananampalataya na mga kalalakihang 
tinotoo ang ipinangako nila kay Allah” 

Si Umm Shank Ghuzayyah Bint Jabir. Noong 
malaman ng pamilya ng asawa niya ang tungkol sa pag- 
yakap niya sa Islam ay sinabihan nila siya na talagang 
pahihirapan nga nila siya ng isang matinding pagpa- 
pahirap. Sinabi pa ni Ghuzayyah: “Pinaalis nila ako 
sa tahanan namin at isinikay nila ako sa isang kamelyo 
na pinakamasama sa mga sasakyan nila at pinakama- 
bangis. Pinakakain nila ako ng tinapay na may pulot- 
pukyutan ngunit hindi nila ako pinaiinom ni isang patak 
ng tubig hanggang sa magtanghali at uminit ang araw 
habang kami ay napapaso. Sumilong sila at itinukod 
nila ang mga kubol nila at iniwan nila ako sa ilalim ng 

araw. Naglaho ang malay ko, ang pandinig ko at ang 
paningin ko. Ginawa nila iyon sa akin ng tatlong araw. 
Nagsabi sila sa akin sa ikatlong araw: Iwan mo na ang 
pinaniniwalaan mo.” 

Sinabi pa niya: “Wala na akong nalaman sa sinasabi 
nila kundi salita pagkatapos ng salita. Itinuro ko ang 
daliri ko sa langit, na nagpapahiwatig sa TawhTd.” 

Sinabi pa niya: “Kaya sumpa man kay Allah, tunay 
na ako ay talagang nasa kalagayang iyon—at human- 
tong na sa akin ang mahahantungan ng hirap—nang 
natagpuan ko ang lamig ng timba sa ibabaw ng dibdib 
ko. Kinuha ko ito uminom ako mula rito ng isang lagok 
pagkatapos ay inalis sa akin kaya kumilos ako na tumi- 
tingin. Walang anu-ano’y nakabitin ito sa pagitan ng 
langit at lupa. Hindi ko nakayang abutin. Pagkatapos 
ay ibinaba sa akin sa ikalawang pagkakataon kaya umi¬ 
nom ako mula rito ng isang lagok, pagkatapos ay ina- 
ngat. Kumilos na naman ako na tumitingin. Walang 
anu-ano’y nakabitin na naman ito sa pagitan ng langit 
at lupa. Pagkatapos ay ibinaba sa akin sa ikatlong pag¬ 
kakataon kaya uminom ako mula rito hanggang sa ma- 
busog at nagbuhos ako sa ulo ko, mukha ko at damit 
ko.” 

Sinabi pa niya: “At lumabas sila, tumingin sila at 
nagsabi sila: Saan nagmula [ang tubig] mo na ito, o 
kaaway ni Allah. Kaya nagsabi ako sa kanila: Tunay na 
ang kaaway ni Allah ay ang iba sa akin na sumasalu- 

ngat sa Relihiyon Niya. Tungkol naman sa sabi ninyo 
na saan nagmula [ang tubig na] ito, mula kay Allah 
[ito]: isang panustos na itinustos sa akin ni Allah.” 

Sinabi pa niya: “Kaya lumisan sila na nagdadali-dali 
patungo sa mga sisidlan ng tubig nila at natagpuan nila 
ang mga ito na nakabigkis hindi nakalag. Kaya nagsabi 
sila: Sumasaksi kami na ang Panginoon mo ay ang 
Panginoon namin, at na ang nagtustos sa iyo ng [tubig 
na] itinustos sa iyo sa pook na ito matapos ha ginawa 
namin sa iyo ang nagawa namin ay ang nagpasimula 
ng Islam. Kaya yumakap sila sa Islam at lumikas nang 
sama-sama tungo sa Sugo ni Allah (SAS). Nalalaman 
nila ang kagandahang-loob ko sa kanila at ang ginawa 
sa akin ni Allah.” 

O Allah, tunay na kami ay humihingi sa Iyo ng kata- 
tagan sa pananampalataya. Ang huling dalangin natin 
ay na ang papuri ay ukol kay Allah, ang Panginoon ng 
mga nilalang. 



